b'\n_START_ARTICLE_\nWilhelm von Humboldt\n_START_SECTION_\nIsiklikku\n_START_PARAGRAPH_\nTa s\xc3\xb5prade seas olid Goethe ja Schiller._NEWLINE_Tema noorem vend Alexander von Humboldt oli kuulus loodusteadlane, naturalist ja avastaja.\n_START_SECTION_\nFilosoof\n_START_PARAGRAPH_\nHumboldt kirjutas aastatel 1791\xe2\x80\x931792 valgustusajastu ideaale kaitsva filosoofilise teose "Riigi tegevuse piiridest" (kuigi see avaldati alles 1850, p\xc3\xa4rast Humboldti surma). See teos avaldas m\xc3\xb5ju John Stuart Millile, mis kajastub Milli essees "Vabadusest". Milli l\xc3\xa4bi said Humboldti ideed tuntuks ka inligse keelt k\xc3\xb5nelevas maailmas. Humboldt pakkus esialgsed kontuurid ideele, mida Mill hiljem hakkas kutsuma "kahju printsiibiks"._NEWLINE_Humboldt v\xc3\xb5ttis oma esseega "Riigi avalikust haridusest" osa ka filosoofilisest debatist riigi hariduse suuna \xc3\xbcle, mis oli p\xc3\xa4rast Prantsuse revolutsiooni lahvatanud Saksamaal ja mujal Euroopas.\n_START_SECTION_\nReformid hariduses\n_START_PARAGRAPH_\nHumboldti enda haridustee j\xc3\xa4i suhteliselt l\xc3\xbchikeseks. Ta oli lapsena kodu\xc3\xb5ppele ja \xc3\xbclikooli\xc3\xb5pingud j\xc3\xa4ttis pooleli. Sellele vaatamata sai temast \xc3\xbcks m\xc3\xb5jukamaid ametnikke Saksa haridusloos. Preisi kuningas Friedrich Wilhelm III kutsus 1809. aastal Humboldti siseministeeriumi religiooni ja kasvatuse osakonna juhatajaks eesm\xc3\xa4rgiga reformida riigi haridus. Humboldti eestvedamisel lood g\xc3\xbcmnaasiumide s\xc3\xbcsteem, mille eesm\xc3\xa4rgiks oli noormeeste ettevalmistamine \xc3\xbclikooliks. Ta kehtestas riigieksamite tegemise kohustuse g\xc3\xbcmnaasiumi l\xc3\xb5petajatele. Loodi spetsiaalne asutus ministeeriumis, mille \xc3\xbclesandeks oli \xc3\xb5pikute, \xc3\xb5ppekavade ja \xc3\xb5piabide kavandamine ja \xc3\xbclevaatamine.\n_START_SECTION_\nDiplomaat\n_START_PARAGRAPH_\nHumboldt oli edukas diplomaat aastatel 1802\xe2\x80\x931819. Alates 1802 aastast t\xc3\xa4ievoliline Preisi minister Roomas. Napoleooni s\xc3\xb5dade l\xc3\xb5pul suursaadik Viinis (1812). Praha 1813. aasta kongressil omas ta olulist rolli Austria ning Preisi ja Venemaa vahelise liidu kujunemisel Prantsusmaa vastu.'